
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	                               Bucureşti, 24 februarie 2015

                               Pl-x 12/2015


AVIZ

asupra

propunerii legislative pentru modificarea şi completarea Legii nr.1/2011 a Educaţiei Naţionale
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.1/2011 a Educaţiei Naţionale, trimisă cu adresa nr. Pl-x 12 din 18 februarie 2015, înregistrată cu nr.4c-11/192 din 19 februarie 2015.
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat, cu modificările şi completările ulterioare.

Iniţiativa legislativă are ca obiect de reglementare modificarea şi completarea Legii educaţiei naţionale nr.1/2011. Conform Expunerii de motive, prin modificările şi completările propuse se doreşte “corectarea unor deficienţe grave care afectează sistemul de învăţământ”, în sensul stipulării exprese a interdicţiei colectării de resurse financiare sau bunuri materiale, la nivelul unităţilor de învăţământ, a modificării legislaţiei în vigoare astfel încât în universităţile de stat numărul de studenţi înmatriculaţi cu taxă să nu depăşească numărul studenţilor subvenţionaţi de stat, potrivit cifrei de şcolarizare aprobate anual de Guvern în scopul creşterii calităţii actului de învăţământ, obligativitatea instituirii concursului de admitere, etc.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din data de 24 februarie 2015.

Membrii Comisiei au examinat propunerea legislativă supusă avizării, expunerea de motive, avizul nefavorabil al Consiliului Economic şi Social, transmis prin adresa cu nr.365 din 12 februarie 2015 şi avizul favorabil cu observaţii şi propuneri al Consiliului Legislativ, transmis cu adresa nr.149 din 13 februarie 2015.

În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea favorabilă a propunerii legislative. 
În raport de obiectul şi conţinutul reglementării, propunerea legislativă face parte din categoria legilor organice, fiind incidente dispoziţiile art.73 alin.(3) lit.n) din Constituţia României, republicată.
                
       PREŞEDINTE,                          
                               SECRETAR,

                      BOGDAN LIVIU CIUCĂ                                    GABRIEL ANDRONACHE

Întocmit - Consilier parlamentar,




Avizat – Şef serviciu,
                Rodica Penescu






  Ciprian Bucur

